C 310/6
ET
Euroopa Liidu Teataja
16.8.2022
28.
EL toetas jätkuvalt ülemaailmset tuumaterrorismiga võitlemise algatust (GICNT) ja selle missiooni tugevdada ülemaailmset suutlikkust tuumaterrorismi ennetamiseks, tuvastamiseks ja sellele reageerimiseks.
EL ja selle liikmesriigid osalevad aktiivselt GICNT töös kõigis valdkondades: tuumaohu tuvastamine, tuumaalane kohtuekspertiis, tuumaohule reageerimine ja selle vähendamine.
29.
EL on sõlminud 2013. aastal IAEAga tuumajulgeoleku tehnilistes küsimustes tehtava koostöö praktilised kokkulepped, mille eesmärk on suurendada koolituse ja suutlikkuse suurendamise meetmete koordineerimist, et muu hulgas edendada ja rakendada jätkusuutliku tuumajulgeoleku kultuuritavasid.
30.
Alates 2013. aastast on olnud täielikult toimiv ELi tuumajulgeoleku koolituskeskus (EUSECTRA) tuumamaterjali ja muude radioaktiivsete ainetega seotud ebaseaduslike toimingute avastamiseks ja nendele reageerimiseks ning sellest on saanud kasu Euroopa Liidu liikmesriigid ja partnerriigid, sealhulgas mitu GICNT liikmesriiki.
Keskust haldab JRC, mille rajatised asuvad Karlsruhes (Saksamaa) ja Ispras (Itaalia), tehes seda tihedas koostöös teiste rahvusvaheliste algatustega, mida edendavad IAEA ja mitu GICNT partnerriiki.
Keskust kasutatakse ka praktiliste õppuste jaoks, mis on peamiselt seotud tuumamaterjali salakaubaveo vastase tegevusega.
EUSECTRA tegeleb aktiivselt ELi liikmesriikide ja ELi partnerite koolitusvajadustega, mis hõlmab ka koordineeritud koolitusi liikmesriikide tolli- ja õiguskaitseasutuste esindajatele, mida juba rakendatakse ja kavandatakse aastateks 2019–2022 (otseses koostöös komisjoni siseasjade peadirektoraadi ning komisjoni maksunduse ja tolliliidu peadirektoraadiga).
EUSECTRA tugevdab koolituse läbiviimiseks kasutatavat taristut, arendab virtuaalseid õppevahendeid ja hindab ELi liikmesriikide taotlusel seadmete toimivust.
Pandeemia on takistanud kohapealset koolitust.
Keemiliste, bioloogiliste, radioloogiliste ja tuumamaterjalidega (KBRT) seotud ohtude ja tuumaterrorismiga võitlemiseks on välja töötatud hübriidne lähenemisviis, milles kasutatakse tänapäevaseid vahendeid ja keskendutakse vahendite kaugkasutusele ning tuumamaterjalide ja radioaktiivsete ainete tegelikule kasutamisele.
31.
Euroopa Komisjon ja ELi liikmesriigid jätkasid tuumaalase kohtuekspertiisi tegevust kinnipeetud tuumamaterjali parameetrite määramisel, kasutades JRC Karlsruhe (Saksamaa) rajatises olevat tipptasemel tuumaalast kohtuekspertii­ sisuutlikkust.
32.
JRC ja ESARDA andsid olulise panuse 2020. aastal avaldatud raamatusse „Tuumarelvade leviku tõkestamine ja relvastuskontrolli kontroll – innovatiivsete süsteemide kontseptsioonid“.
33.
Euroopa Komisjon jätkas ELi liikmesriikide suutlikkuse suurendamist tuumamaterjalide ja radioaktiivsete ainete salakaubaveo avastamiseks kasutatavate seadmete testimisel ja hindamisel oma ITRAP+ 10 II etapi programmi kaudu, mis on kaasa toonud edasise ühtlustamise ja standardimise ning aitab oluliselt kaasa rahvusvaheliste standardite järgimisele.
34.
Euroopa Komisjonil on tuumajulgeoleku osas jätkuvalt oluline roll piirikontrolli töörühmas.
Komisjon on kaaseesistujaks nii piirikontrolli töörühmas kui ka selle kahes allrühmas, mille valdkondadeks on avastamistehnoloo­ giad ja suutlikkuse suurendamine.
35.
Koostöös IAEAga jätkas Euroopa Komisjon uuringuid, et töötada välja uus mittepurustava katse meetod, mis rakendab tuumamaterjali signatuuride kontrollimiseks viibega gammaspektromeetriat.
Toetusprogrammi raames esitati IAEAle ühismeede.
36.
2020. aastal käivitas Euroopa Komisjoni /maksunduse ja tolliliidu peadirektoraat, keda toetasid JRC ja EUSECTRA, interaktiivse e-õppe programmi, et toetada tolliametnike radioaktiivse ja tuumaalase piirikontrolli koolitust.
Põhimoodulis näidatakse tolliametnike tähtsat rolli tuumamaterjalide ja radioaktiivsete ainete tuvastamisel, suurendades nende teadlikkust riskidest ja ohtudest, ning tutvustatakse üldiselt asjaomaseid materjale, seadmeid ja protsesse.
Edasiarendatud moodulis käsitletakse samu teemasid üksikasjalikumalt.
Mõlemad kursused hõlmavad realistlikke stsenaariume, mis hõlmavad meresadamaid, lennujaamu, raudteid ja maismaapiire, kus osalejad saavad oma otsuste tegemist katsetada.
Maksunduse ja tolliliidu peadirektoraadi ning JRC koostöö on loonud suurema koostoime liikmesriikide tolliasutuste vahel.
EUSECTRA keskuses pakutavad koolitused on riiklikele ekspertidele platvormiks piirikaitse valdkonna parimate tuumajulgeoleku tavade vahetamiseks, aidates seega kaasa ühtlustatud menetluste väljatöötamisele.
See on osa püüdlusest võidelda ühiselt tuumamaterjalide salakaubaveo vastu ja hõlbustada kaubandust tollikontrollipunktide kaudu.
Lõpptulemusena on eesmärk takistada üksikisikute juurdepääsu kahjulikele materjalidele, edendades ühist tuumajulgeoleku kultuuri.